நடித்திடும் ஒவ்வொரு படத்திலும் ஏதேனும் வித்தியாசம் காட்ட வேண்டும் என்னும் ஆர்வம் உள்ள தமிழ் திரைப்பட நடிகர்களில் 'ஜெயம்' ரவி ஒருவர். இன்று, திரைப்பட ரசிகர்களும் அப்படித்தான் எதிர்பார்க்கிறார்கள். இயக்குனர் விஜய், தன் ஒவ்வொரு படத்திலும் தேர்ந்தெடுக்கும் களம் புதிதாக இருக்கிறதோ இல்லையோ, வேறு வேறாக இருக்கும். ஏதாவது ஒரு புதிய களம் அல்லது கதாபாத்திரம் கொண்ட படங்கள் தான் இன்று அதிக அளவில் வெற்றி பெறுகின்றன. வித்தியாசம் என்பது ஒப்பனையில், உருவத்தில், தோற்றத்தில் இருந்தது பழைய காலமாகி கதையில், களத்தில், கதாபாத்திரத்தில் இருக்க வேண்டிய காலமாக ரசனை மாறியிருக்கிறது. 'பேராண்மை'யில் ஏற்கனவே காட்டில் வாழும் இனத்தை சேர்ந்தவராக நடித்திருந்தாலும், அதற்கும் மேலே போய் பழங்குடி இனத்தை சேர்ந்தவராக 'ஜெயம்' ரவி, விஜய் இயக்கத்தில் நடித்திருக்கும் படம் 'வனமகன்'.